पाएं अपने शहर की ताज़ा ख़बरें और फ्री ई-पेपरडाउनलोड करें
रांची। नाम: रूपम झा। उम्र: 25 साल। अब इस दुनिया में नहीं रही। रविवार की शाम हरमू मुक्तिधाम में उसके पार्थिव शरीर का अंतिम संस्कार कर दिया गया। रूपम को खुद मौत नहीं आई, बल्कि पति के साथ ससुरालवालों ने पांच लाख रुपए दहेज के लिए इतना प्रताडि़त किया कि वह दुनिया से चल बसी। सूचना पाकर भागलपुर से पहुंची मां कांति देवी और भाई सूरज झा रविवार की सुबह यह बताते हुए फफक पड़े। मां ने कहा कि बड़े अरमानों से बिटिया के हाथ पीले कर विदा किया था, लेकिन उन्हें भला क्या पता था कि जिसे प्यार दुलार से पाला, अच्छे संस्कार दिए, उसे ससुरालवाले दहेज के लिए प्रताडि़त कर मार डालेंगे। अब तो बिटिया के हत्यारों को सजा दिला कर ही रहूंगी, ताकि फिर कोई दूसरी बेटी दहेज की बलि बेदी पर न चढ़ा दी जाए। उन्होंने रुपम के पति आदित्य आनंद, सास प्रीति प्रेम झा, ननद संध्या झा के खिलाफ दहेज हत्या का मामला हिंदपीढ़ी थाने में दर्ज कराया है। पुलिस ने त्वरित कार्रवाई करते हुए पति आदित्य को गिरफ्तार कर लिया है।
डोली पर विदा हुई थी, एंबुलेंस से पहुंची मुक्तिधाम
भागलपुर के बलहा गांव की बिटिया रूपम के हाथ 26 अप्रैल को ही पीले हुए थे। डोली पर विदा हुई रूपम का पार्थिव देह रविवार की शाम एंबुलेंस से हरमू मुक्तिधाम पहुंचा, तो वहां पहले से मौजूद लोगों की आंखें भर आईं। मां की आंखों के सामने बेटे ने जैसे ही बिटिया को मुखाग्नि दी, वे दहाड़े मार कर रो पड़ीं। आंखों से ढर ढर बहते आंसुओं के साथ पहले तो बेटे ने मां को संभाला, वहीं घाट पर पहले से दूसरों के दाह संस्कार के लिए जुटे लोगों ने उन्हें ढाढ़स बंधाया। चिता की लपटें ज्यों ज्यों तेज होती गईं, मां -बेटे की आंखों से अविरल आंसुओं की धार बहती रही। ढाढ़स बंधानेवाले लोगों की आंखें भी बार बार भर जा रही थीं।
आगे की स्लाइड्स पर पढ़िए पहले ही उठ चुका था पिता का साया।
फोटो- रमीज।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva kas_Deva zho_Hant eng_Latn